49.

EDAPP rekomenduoja: — šio pasiūlymo preambulėje pateikti nuorodas į šią nuomonę, — performuluoti nuostatas įtraukiant jas į vieną bendrą nuostatą, kurioje būtų minima Direktyva 95/46/EB, taip pat Reglamentas (EB) Nr. 45/2001, pabrėžiant visokeriopą galiojančių duomenų apsaugos teisės aktų taikytinumą ir pateikti aiškesnę nuorodą į Direktyvą 95/46/EB nurodant, kad nuostatos bus taikomos pagal nacionalines taisykles, kuriomis įgyvendinama Direktyva 95/46/EB. Be to, EDAPP rekomenduoja šios rūšies bendrą nuostatą įtraukti į vieną iš šio pasiūlymo esminių nuostatų, — apriboti kompetentingų institucijų galimybę susipažinti su dokumentais ir informacija ir suteikti šią galimybę tik kai konkrečiai nustatomi sunkūs pasiūlymo pažeidimai ir tais atvejais, kai kyla pagrįstas įtarimas (kuris turėtų būti paremtas konkrečiais pirminiais įrodymais), jog padarytas pažeidimas, — nustatyti kompetentingoms institucijoms reikalavimą dokumentų ir informacijos prašyti priėmus oficialų sprendimą, nurodant tokio prašymo teisinį pagrindą ir tikslą, prašomos informacijos pobūdį, terminą, iki kurio ši informacija turi būti pateikta, taip pat adresato teisę reikalauti, kad šį sprendimą peržiūrėtų teismas, — nurodyti, kokios rūšies asmens informacija gali būti tvarkoma ir perduodama pagal šį pasiūlymą, apibrėžti tikslus, kuriais kompetentingos institucijos gali tvarkyti asmens duomenis ir juos perduoti, ir nustatyti proporcingą duomenų saugojimo minėto tvarkymo tikslais laikotarpį arba bent įtvirtinti tikslius tokio laikotarpio nustatymo kriterijus, — atsižvelgiant į atitinkamą riziką, susijusią su duomenų perdavimu trečiosioms šalims, papildyti 23 straipsnio 7 dalį nustatant konkrečias apsaugos priemones, pvz., reikalavimą dėl kiekvieno konkretaus atvejo vertinimo ir reikalavimą dėl tinkamo asmens duomenų apsaugos lygio asmens duomenis gaunančioje trečiojoje šalyje, — pasiūlymo 27 straipsnyje nustatytą trumpiausią penkerių metų saugojimo laikotarpį pakeisti ilgiausiu saugojimo laikotarpiu, kai įrašuose yra pateikiami asmens duomenys. Pasirinktas laikotarpis turėtų būti būtinas ir proporcingas tikslui, kuriuo yra tvarkomi duomenys, — 28 straipsnio 1 dalies i punktą performuluoti taip: „CVPD užtikrina, kad paslaugų teikėjas savo paslaugas teiktų laikydamasis visų CVPD taikomų nacionalinių taisyklių, kuriomis įgyvendinama Direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo. CVPD privalo užtikrinti <…>“, — 62 straipsnio 2 dalies b punktą papildyti šia nuostata: „Šių asmenų tapatybės apsauga turėtų būti užtikrinama visuose procedūros etapuose, išskyrus atvejus, kai tapatybę atskleisti būtina atsižvelgiant į nacionalinės teisės reikalavimus vykdant tolesnį tyrimą arba vėliau pradėjus teismo procesą“ ir 62 straipsnio 2 dalies c punkte išbraukti žodžius „nustatytus principus“, o žodį „Direktyvoje“ pakeisti žodžiu „Direktyvą“, — atsižvelgiant į šioje nuomonėje išreikštas abejones įvertinti siūlomos privalomo sankcijų skelbimo sistemos būtinumą ir proporcingumą. Atsižvelgiant į būtinumo ir proporcingumo vertinimo rezultatą, bet kuriuo atveju numatyti tinkamas apsaugos priemones siekiant užtikrinti nekaltumo prezumpcijos laikymąsi, atitinkamų asmenų teisę nesutikti, duomenų saugumą ir (arba) tikslumą ir jų ištrynimą praėjus tinkamam laikotarpiui.